‘AIT’เล็งเป้าสูง ไอทีศูนย์สำรองแบงก์รัฐ4หมื่นล.
AIT หวังงานวางระบบไอทีศูนย์สำรองธนาคารรัฐ มูลค่ารวม 3-4 หมื่นล้านบาท หนีน้ำท่วม
14 มี.ค. 2555

AIT หวังงานวางระบบไอทีศูนย์สำรองธนาคารรัฐ มูลค่ารวม 3-4 หมื่นล้านบาท หนีน้ำท่วม 
นายศิริพงษ์ อุ่นทรพันธุ์ ประธานกรรมการบริหารและกรรมการผู้จัดการใหญ่ บริษัท แอ็ดวานซ์อินฟอร์เมชั่นเทคโนโลยี (AIT) เปิดเผยว่า บริษัทหวังว่าจะได้งานประมูลจากสถาบันการเงินของรัฐจะหันมาสร้างศูนย์สำรองการปฏิบัติงานมากขึ้น หลังจากปีก่อนประสบปัญหาจากเหตุการณ์น้ำท่วม คาดว่างานในส่วนนี้จะมีมูลค่าถึง 3-4 หมื่นล้านบาท 
ตอนนี้เริ่มเห็นสัญญาณธนาคารของรัฐบางแห่ง มีการดำเนินการเรื่องดังกล่าว เพราะมองว่าศูนย์สำรองที่มีอยู่ในกรุงเทพมหานคร ยังไม่มีความปลอดภัยหากเกิดน้ำท่วมอีกครั้ง
ที่ผ่านมาบริษัทมีลูกค้าที่เป็นธนาคารของรัฐ อาทิ ธนาคารกรุงไทย (KTB) ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และธนาคารอาคารสงเคราะห์ (ธอส.)
อย่างไรก็ตาม บริษัทยังไม่มีการรวมงานประมูลการวางระบบไอทีศูนย์สำรองดังกล่าวไว้ในเป้าหมายบริษัทที่ตั้งไว้ว่าปี 2555 จะมีรายได้ 5,300 ล้านบาท โตขึ้น 10% จากปีก่อนที่ทำได้ 4,800 ล้านบาท 
ปัจจุบัน บริษัทมีงานในมือ (แบ็กล็อก) ทั้งหมดกว่า 3,000 ล้านบาท จะรับรู้ภายในปีนี้กว่า 2,000 ล้านบาท และในช่วง 1-2 เดือน รอเข้าประมูลงานจากบริษัท กสท โทรคมนาคม และบริษัท ทีโอที ที่จะมีงานประมูลโครงการบรอดแบนด์ เปิดประมูลใบอนุญาต 3G โครงการแท็บเล็ต โครงการสมาร์ทไทยแลนด์